ગુજરાતમાં રાજ્યના પ્રથમ મહિલા મુખ્યમંત્રી આનંદીબેન પટેલને તેમની ટર્મ પૂરી કરવા દેવાશે કે નહીં તેનો વિવાદ ઘણા વખતથી ચાલી રહ્યો છે. એક યા બીજા સ્વરૃપે પ્રચાર માધ્યમોમાં આનો ઉલ્લેખ અવારનવાર થયા કરે છે. વીતેલા સપ્તાહમાં ખુદ મુખ્યમંત્રી આનંદીબેને સ્પષ્ટતા કરી હતી કે વર્ષ-ર૦૧૭ માં વિધાનભસાની ચૂંટણી પોતાના શાસનકાળમાં જ લડાશે અર્થાત તે વખતે પોતે જ મુખ્યમંત્રી પદે હશે પત્રકારોએ આ સંદર્ભમાં તુરંત જ ભાજપના પ્રદેશ પ્રમુખ વિજયભાઈ રૃપાણીને આંતર્યા અને આનંદીબેનના આ વિધાન બાબત પ્રશ્નો પૂછ્યા તો રૃપાણીએ મગનું નામ મરી પાડ્યા વિના માત્ર એટલું જ કહ્યું કે, હાલમાં અમારા મુખ્યમંત્રી આનંદીબેન પટેલ છે. ર૦૧૭ ની વિધાનસભાની ચૂંટણી વખતે આનંદીબેન જ સીએમ પદે હશે કે નહીં તે અંગે તેમણે સ્પષ્ટતા કરવાનું સિફતપૂર્વક ટાળી દીધું. આમ આ બાબત અંગે હજી પણ અનિશ્ચિતતા ચાલુ રહી છે.